khistorydata/jeongjo-sjw-relations huggingface dataset:
정조 1년
敎摠戎使李漢膺書。王若曰。昨示薄警。爰收禁衛虎符。今降恩綸。旋昇摠戎豹轄。更何多誥。昔旣優爲。惟卿。韜鈐世家。干城宿將。笠轂之重望夙著。克紹忠武之遺風。藩閫之歷試已多。庸嘉醇謹之素操。惟內外委任者久。所前後倚畀也專。眷彼畿右一藩。實我漢北重鎭。建牙輦轂之下。有表理兩局之形。仗銊甸服之間。兼管轄五營之責。顧玆屛輸之重任。宜付爪牙之良材。玆授卿以摠戎使。卿其克恢舊猷。祗服新命。戎垣之紀律明肅。宜效李光弼尙嚴。虎帳之方略練諳。益思趙充國持重。於戲。中權之節制申畀。毋替再命之恩。前尹之約束已成。須勉一遵之道。故玆敎示。想宜知悉。校理趙時偉製進
정조 1년
丁酉三月二十一日。兼春秋洪光一。
정조 1년
刑曹啓目。罪人李㖯伊。僞造印信。私造歷書。節次旣已承款。依法典照律。報議政府詳覆施行。何如。傳曰。依允。
정조 1년
丁酉三月二十一日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。上曰。大臣入來乎。國榮曰。俄已入來於纂輯廳矣。上曰。宣廟朝。以庶類事。嘗下敎曰。葵藿傾陽。不擇旁枝。人臣願忠。豈必正嫡。此豈非大聖人之言乎。國榮曰。此實大哉之王言。出尋常萬萬也。臣嘗欽仰感歎。而殿下果能體念於宣祖此敎。則八方臣庶。將咸仰均覆之盛德矣。上曰。庶類事。將欲下敎於大臣。大臣入侍。卿亦同入。可也。上曰。晝講時刻。以辰正爲之。賤臣。承命出傳。上曰。左右相輪對官。晝講同爲入侍。出榻敎仍命退。諸臣以次出。
정조 1년
丁酉三月二十一日辰時。上御興政堂。大臣都承旨入侍時。左議政金尙喆。右議政鄭存謙。都承旨洪國榮。假注書鄭東浚。記事官林錫喆徐龍輔。以次進伏訖。上曰。左右相進前。尙喆存謙。進伏。尙喆等曰。夜間聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。上曰。推案。幾盡抄選云。今日內當訖役乎。尙喆曰。今方刪正矣。上曰。今此纂輯之時。隄防。雖不可不嚴。而其中可恕不可恕者。容有可恕之道。詳審此等處。可也。尙喆曰。此冊一成。便成鐵限。而其枝葉。似不無惟輕之典。待冊成後。宜有量處之道矣。上曰。今則義理大明。忠逆斯分。一初淸明。與卿等勠力之時也。尙喆曰。我殿下初服之年。世道大變。逆賊輩出。國家將無稅駕之所矣。何幸天祐宗祊。群匈就戮。亂孽今幾鋤盡。而百度懈弛。尙未入矩。率東土臣民。所仰望者。惟殿下一人而已。凡諸政令施措之問。有始有終。是臣區區之望也。上曰。卿等之言切實。可不體念。上曰。至如庶孽事言之。一自通淸之後。反上落下。實無歸屬。予甚惻憐。每欲下敎而未果矣。當書下傳敎。卿等見之。仍命書傳敎曰。昔我宣祖大王之敎曰。葵藿傾陽。不擇旁枝。人臣願忠。豈必正嫡。大哉。聖人之言也。然我國立國規模。卽重名分而尙地閥。故許要不許淸。已有古人酌定之論。而頃年臺閣通淸。實出於先大王之苦心。而以其事多掣礙。反歸於有名而無實。反上而落下。噫。匹夫含冤。足傷天和。況許多庶流。其麗不啻幾億。則其間。豈無才俊之士。可以爲國需用。而今則銓曹旣不以通淸侍從待之。又不以奉常校書處之。進退俱難。疏滯無路。枯項黃馘。其將騈死於牖下。嗟彼庶流。亦我臣子。使不能得其所。亦無以展其抱。則是亦寡人之過也。其令兩銓之臣。就議大臣。所以疏通。所以奬拔之方。另加講究。文以至於某官。蔭以至於某官。武以至於某官。酌定其階梯。以存等威。消詳其節目。以廣仕路事。分付。尙喆曰。卽伏見傳敎。雖使渠輩情願。必不過此也。存謙曰。大哉。王言。今伏見傳敎。臣等不勝欽仰之至矣。國榮曰。渠輩所望。必不過此。而今此傳敎。實爲逼盡矣。命退。諸臣以次出。
정조 1년
丁酉三月二十一日午時。上御興政堂。晝講。輪臺官。下直守令。同爲入侍時。知事徐命善。特進官鄭尙淳。參贊官兪彦鎬。侍讀官李在學趙時偉。宗臣鶴林君焴。武臣李顯宅。持平成鼎鎭。假注書鄭東浚。記事官林錫喆徐龍輔。慶尙左水使柳鎭恒。活人署別提具膺。歸厚署別提盧廷尹。瓦署別提崔致成。中學訓導具昌瑞。西學訓導金載聲。以次進伏訖。上讀前受音訖。在學。讀自夏公會鄭伯。至不可不察也。上讀新受音訖。在學曰。隱公十一年之間政令事爲。無非過失。而此言五罪。卽其罪之尤大者也。其罪如此。故天必降殃。下文所云不善之殃者。可見感應之理矣。如隱公者。固無足論。而自古國運之興替。專由人君之爲善爲惡而已。雖昏君庸辟。初豈欲爲惡。而苟不能審察於善惡之幾。則毫釐之差。謬以千里。終至於不善之積。而不能自悟。古人所謂勿以善小而不爲。勿以惡小而爲之者。誠格言也。凡於善惡之間。必察其幾。雖微細之事。毋或放忽。方爲操存之工。伏望體念焉。時偉曰。鄭志及公所欲者。此鄭伯魯公之私意也。私意橫流。其弊不貲。古人云看春秋。如看風水。移步換形。伏願殿下。於此等處。必用看風水之法。燕閒幽獨之中。若或有一般私意。則必猛省亟祛。是臣區區之望也。上曰。上下番文義。俱好矣。命善曰。上下番文義皆好矣。而察機一字。尤爲要領。伏願體念焉。尙淳曰。上下番經筵。已盡奏。別無仰陳矣。彦鎬曰。隱公五罪。天人一理。感應昭昭。春秋皆言始終之驗。外面看之。似是左氏之浮謗。而理則難見。跡則易見。一鑑長對。所益多矣。上曰。誠好矣。上曰。召對冊子。當出給懸吐以入。可也。而史記不可盡讀。雖以綱目言之。自前有抄出以講之例。似有謄錄。考見後抄出懸吐。可也。命善曰。逐日講筵經筵。只臣一人而已。蓋有變通之道矣。上曰。經筵中。在外及試所進去人員。一倂許遞事。出榻敎上曰。輪臺官進前。具膺盧廷尹崔致成具昌瑞金載聲。以次進伏。上問姓名職掌。各以次對。上曰。有所懷乎。皆曰。無矣。命退。上曰。下直守令進前。柳鎭恒進伏。上問履歷。命退。鼎鎭所啓。請大靜縣爲奴罪人金壽賢。依律處斷。上曰。不允。又所啓。請黑山島荐棘罪人述海。拿鞫嚴問得情。上曰。不允。請洪龍漢遠地定配。上曰。不允。又所啓。請罷乙未五月庭試榜。上曰。不允。又所啓。請爲奴罪人河翼龍金重得。拿鞫得情。快正王法。上曰。不允。又所啓。請放逐罪人安大濟。更令王府。拿鞫得情。上曰。不允。又所啓。請河東府定配罪人李克生。依律處斷。上曰。不允。又所啓。請梁山郡定配罪人錫達。依律處斷。上曰。不允。又所啓。請削黜罪人金漢耆。亟施竄配之典。上曰。不允。又所啓。請海南縣竄配罪人金載順。亟令王府。拿鞫嚴問。上曰。不允。又所啓。請削黜罪人李澤遂會遂。竝施屛裔之典。上曰。不允。又所啓。請韓後翼。亟令王府。拿鞫嚴問。上曰。不允。又所啓。請昌城府定配罪人趙𡷗。更令王府。拿鞫嚴問。上曰。不允。命經筵先退。命書傳敎曰。無情勢。又無實病。無端三違。事之未安。莫此爲甚。不可無飭。試官李重祜。越俸一等。命退。承史以次退出。
정조 1년
丁酉三月二十一日未時。上御尊賢閣。工曹判書禮房承旨入侍時。行工曹判書具允鈺。右承旨鄭民始。假注書鄭東浚。記事官林錫喆徐龍輔。以次進伏訖。上曰。工判進前。允鈺進伏。上曰。昌德宮修理之役。今至何境乎。允鈺曰。今方治木矣。上曰。日熱之後。則工役甚難。可於五月前訖役乎。允鈺曰。誠如聖敎。故欲於五月前訖役。而役處亦不少。似難訖役於其前矣。上曰。移御在於明年。則不可不趁期修理。而日氣漸熱。工役甚大。誠可悶也。上謂民始曰。大臣尙在闕中乎。民始曰。方在纂輯廳矣。上曰。注書出去。纂輯之編摩及文有可改處。則使所撰人改之與否。問于大臣以來。賤臣。承命而出。還奏曰。右承旨鄭民始所掌冊子。尙未訖工。故姑未及編摩。而文有可改處。則當使所撰人。改之云矣。仍命退。諸臣以次出。
정조 1년
丁酉三月二十一日申時。上御尊賢閣。藥房副提調。持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。國榮曰。纂輯之役方甚緊急。右承旨鄭民始。左副承旨兪彦鎬。使之除本仕專意爲之。似好矣。上曰。以此。分付。可也。仍命退。諸臣以次出。
정조 1년
丁酉三月二十一日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上命奏公事。以平安監司徐命膺狀啓。命書傳敎曰。金相翊。以其罪罪之則。可也。而以其貶目觀之。其爲治可知。何必以此微事。遽請拿處。殊未知道臣之意。果何如也。其令勿施。國榮。讀奏執義金亮行上疏。命書批答。上曰。學禮講代講。連爲摘拔。試官之能擧職。可尙矣。國榮曰。然矣。上曰。試官誰也。國榮曰。未知誰某也。上命書傳敎曰。今番學禮講試官。屢次發奸。可謂勤榦。政院問名。弦弓一張賜給。又命書傳敎曰。違牌玉堂許遞。待明朝。政官牌招開政。仍命退。諸臣以次出。
정조 1년
行都承旨洪國榮藥院直。左承旨李亨逵坐直。右承旨鄭民始坐。左副承旨吳載紹坐直。右副承旨兪彦鎬坐。同副承旨李鎭衡坐。注書二員未差。假注書李兢淵藥院直鄭東浚仕直。事變假注書李運彬仕。
정조 1년
李鎭衡啓曰。明日國忌齋戒。再明日國忌正日。二十五日國忌齋戒。二十六日國忌正日。此四日視事。頉稟。傳曰。知道。
정조 1년
李亨逵。以都摠府言啓曰。今日入直內三廳武兼禁軍及殺手等技藝。中日廳習射。而武藝別監軍兵等。出去景福宮試放事。請出標信。傳曰。知道。
정조 1년
吳載紹。以都摠府言啓曰。副摠管花陽君榷。以今日入直武藝別監軍兵等。中日試放事。景福宮晝仕出去之意。敢啓。傳曰。知道。
정조 1년
備邊司薦望。以金光默爲水原府使。
정조 1년
有政。吏批。行判書徐命善進。參判沈履之受由在外。參議未差。同副承旨李獻慶進。以申思運爲應敎。吳大益爲副修撰。李徽之爲判尹。洪樂性爲知經筵。尹得養爲知義禁。權噵吳載純爲同經筵。鄭好仁爲同義禁。李徽之爲校書提調。尹欽烈爲永禧殿令。宋文楫爲宗簿主簿。金樂熙爲慶尙都事。
정조 1년
兵批。兼判書蔡濟恭試官進。參判金華鎭呈辭受由。參議金光默病。參知趙英鎭入直進。同副承旨李獻慶進。司直李徽之。副司果曺遠振。
정조 1년
李獻慶。以吏批言啓曰。長陵令洪獻輔。受由過限未上來。依例改差。何如。傳曰。允。
정조 1년
李亨逵啓曰。新除授左副承旨吳載紹。受由上京云。卽爲牌招。何如。傳曰。允。
정조 1년
李鎭衡。以都摠府言啓曰。入直武藝別監軍兵等。中日試放事。標信命下矣。景福宮中日。兵曹堂上。時無進參之員。不得開坐。何以爲之。敢稟。傳曰。已批兵曹矣。
정조 1년
傳于吳載紹曰。右承旨入侍。
정조 1년
李鎭衡。以兵曹言啓曰。今日內外中日。本曹堂上。當爲進參。而兼判書蔡濟恭。試官進去。參判金華鎭呈辭受由。參議未差。參知臣趙英鎭入直內中日進。外中日無進參之員。參議未差。代令該曹口傳差出。待下批牌招。卽爲進參之地。何如。傳曰。允。
정조 1년
吳載紹啓曰。吏曹判書徐命善。依下敎來待矣。
정조 1년
大提學前望單子入之。黃景源落點。
정조 1년
大司諫金尙集。司諫朴天衡。掌令金致九。持平成鼎鎭。獻納李昌漢。校理李在學朴在源。副校理趙時偉。正言安廷玹啓曰。請和緩。爲先削去其號。依律處斷。措辭見上
정조 1년
又啓曰。請還寢付處罪人韓翼謩放送之命。仍施遠竄之典。措辭見上
정조 1년
又啓曰。請亟寢付處罪人金相福放送之命。爲先施以遠竄之典。措辭見上
정조 1년
大司諫金尙集。司諫朴天衡。掌令金致九。持平成鼎鎭。獻納李昌漢。正言安廷玹李敬一啓曰。請楸子島荐棘罪人趾海。濟州牧定配罪人纘海。更令王府。拿鞫嚴問。快施當律。措辭見上
정조 1년
又啓曰。請薪智島定配罪人敬彬。熊川縣定配罪人成運。亟令王府。更爲拿鞫得情。措辭見上
정조 1년
又啓曰。請洪樂任。亟命王府。拿鞫嚴問。措辭見上
정조 1년
又啓曰。請黑山島定配罪人金龜柱。依律處斷。措辭見上
정조 1년
又啓曰。請杖配罪人韓命周。亟令王府。設鞫嚴問。措辭見上
정조 1년
持平成鼎鎭啓曰。請大靜縣爲奴罪人金壽賢。依律處斷。措辭見上
정조 1년
又啓曰。請黑山島荐棘罪人述海。拿鞫嚴問得情。措辭見上
정조 1년
又啓曰。請洪龍漢遠地定配。措辭見上
정조 1년
又啓曰。請爲奴罪人河翼龍金重得。亟令王府。拿鞫得情。快正王法。措辭見上
정조 1년
又啓曰。請放逐罪人安大濟。更令王府。拿鞫得情。措辭見上
정조 1년
又啓曰。請河東府定配罪人李克生。依律處斷。措辭見上
정조 1년
又啓曰。請梁山郡定配罪人錫達。依律處斷。措辭見上
정조 1년
又啓曰。請削黜罪人金漢耆。亟施遠竄之典。措辭見上
정조 1년
又啓曰。請海南縣竄配罪人金載順。亟令王府。拿鞫嚴問。措辭見上
정조 1년
又啓曰。請削黜罪人李澤遂會遂。竝施屛裔之典。措辭見上
정조 1년
又啓曰。請韓後翼。亟令王府。拿鞫嚴問。措辭見上
정조 1년
又啓曰。請昌城府定配罪人趙𡷗。更令王府。拿鞫嚴問。措辭見上
정조 1년
正言安廷玹啓曰。請南海縣圍籬安置罪人具庠。更令王府。嚴鞫得情。快正王法。措辭見上
정조 1년
又啓曰。請大靜縣爲奴罪人金壽賢。更令王府。拿鞫嚴問。依律處斷。措辭見上
정조 1년
又啓曰。請旌義縣荐棘罪人尹泰淵。亟令王府。拿鞫得情。快正王法。措辭見上
정조 1년
又啓曰。請海南縣定配罪人李弘濟。亟令王府。拿鞫嚴問。措辭見上
정조 1년
又啓曰。請還寢南海縣島配罪人尹蓍東放送之命。措辭見上
정조 1년
以一所試官李宜哲。三牌不進。罷職傳旨。傳于吳載紹曰。越俸一等。
정조 1년
吏曹口傳政事。以金文淳爲兵曹參議。
정조 1년
吳載紹。以吏曹言啓曰。兼養賢庫主簿李迪喆。方帶本曹假郞廳之任。養賢庫主簿。今姑改差。何如。傳曰。允。
정조 1년
丁酉三月二十二日。兼春秋洪光一。禁府啓目。文天絿。旣已直招。議處。何如。傳曰。依允。
정조 1년
丁酉三月二十二日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。國榮讀奏政望。上曰。弘文提學李宜哲。傳旨已啓下乎。知入。賤臣承命出問。以姑未啓下之意。還入仰奏。上曰。弘文提學。初不作窠。何故擬入乎。原望筒出給。同經筵望。亦爲出給。上曰。館錄已經年。堂錄不可不從近爲之矣。國榮曰。近來玉堂之擬望。亦頗苟艱。堂錄。使之從速擧行。似好矣。上曰。將欲下敎矣。國榮。讀奏公事訖。上命退。者臣以次出。
정조 1년
丁酉三月二十二日辰時。上御尊賢閣。右承旨入侍時。右承旨鄭民始。假注書鄭東浚。記事官林錫喆徐龍輔。以次進伏訖。上曰。昨日傳旨踏下。幾張知入。賤臣還奏曰。一張云矣。上曰。只推幾張。而政廳何承旨進去與否。知入。賤臣還奏曰。只推則臺諫玉堂傳旨二張。而承旨則同副承旨云矣。上命書傳敎曰。銓曹雖不知之。旣不捧承傳。又不踏啓字。則未能照檢捧入。有此做錯。政廳進去承旨遞差。命書傳敎曰。其所做錯。不特忙後錯了。吏曹判書徐命善。爲先從重推考。命書傳敎曰。谷山府使吳載紹。爲承旨。命書傳敎曰。承旨房仍。命書傳敎曰。當爲堂錄。而不可無文衡。大提學前望單子入之。命退。承史以次退出。
정조 1년
丁酉三月二十二日午時。上詣孝明殿。晝茶禮親奠入侍時。左承旨李亨逵。左副承旨吳載紹。同副承旨李鎭衡。假注書李兢淵。記事官林錫喆徐龍輔。以次侍立。上具衰服。自齋室。詣孝明殿。行晝茶禮。儀註上同行禮訖。還詣齋室。命書傳敎曰。時刻已過。晝講停。以政院啓辭。上曰。允。不過一時體例間飭敎。何可過引。吏判一體牌招。諸臣以次退出。
정조 1년
丁酉三月二十二日未時。上御尊賢閣。藥房副提調。持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。大臣入來於纂輯廳乎。國榮曰。時原任皆入來云矣。上曰。纂輯冊子。何間當訖工乎。國榮曰。今月之內。似可了當云矣。上曰。右承旨左副承旨吏曹判書入侍。賤臣承命召入。右承旨鄭民始。左副承旨吳載紹。吏曹判書徐命善。進前。上謂命善曰。卿之違牌。何故也。命善曰。推考下敎中。有爲先二字。故未敢晏然承牌矣。上曰。一時飭敎。何必過引乎。上謂民始曰。推案盡爲抄出耶。民始曰。推案則盡爲刪折謄出。而諸臣所撰之文。姑未及改之矣。上曰。大臣。爲何事乎。民始曰。大臣方考見推案謄出者矣。上曰。纂輯之役。遷就可悶。與右副專意看檢。可也。仍命國榮民始先退。上謂載紹曰。谷山。何以治之乎。載紹曰。爲治之蹟。別無可達者矣。上曰。昨冬僞造綸音。亦果傳播於邑中耶。載紹曰。邑中之人。果或有傳播之事云。而臣則漠然未聞矣。上曰。今則百姓皆曉然而安心乎。載紹曰。一自綸音頒布之後。民志大定矣。命善曰。今則雖遐鄕窮谷。決無誑惑於邪說之理矣。上曰。玉堂排望苟艱乎。命善曰。無故之人。近甚乏少矣。上命退。諸臣以次出。
정조 1년
丁酉三月二十二日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮讀奏口傳政望。上落點。又讀奏吏曹草記。上命書判付。國榮曰。近日旱乾頗甚。農民渴望雨澤云。殊甚可悶矣。上曰。雨意邈然乎。國榮曰。姑無霈然之意。而且以乘除之理言之。昨年之雨澤太過。今年之致旱可慮。其於備災之方。省費之政。不可不豫爲消詳矣。上曰。卿之先事之慮。可謂深切。可不留念乎。國榮讀奏諸道狀啓訖。上命退。諸臣以次出。
정조 1년
行都承旨洪國榮藥院直。左承旨李亨逵坐直。右承旨鄭民始坐。左副承旨吳載紹坐。右副承旨兪彦鎬病。同副承旨李鎭衡坐直。注書二員未差。假注書李兢淵藥院直鄭東浚仕直。事變假注書李運彬仕。
정조 1년
昭憲王后忌辰齋戒。
정조 1년
傳于李亨逵曰。政官牌招開政。
정조 1년
傳于李鎭衡曰。右副承旨。與忠淸兵使入侍。
정조 1년
鄭民始啓曰。堂錄。從近擧行事。命下矣。大提學黃景源。昨日違召。今日不爲出肅。卽爲牌招察任。何如。傳曰。允。
정조 1년
以大提學黃景源牌不進推考傳旨。傳于李亨逵曰。更爲牌招。
정조 1년
以大提學黃景源再牌不進推考傳旨。傳于李鎭衡曰。更爲牌招。
정조 1년
有政。吏批。行判書徐命善進。參判沈履之受由在外。參議未差。同副承旨李鎭衡進。以李碩九爲軍資正。鄭文在爲工曹佐郞。李灌爲長陵令。吳泰彦爲典籍。朴取源爲谷山府使。兼弘文館大提學單黃景源。兼藝文館大提學單黃景源。兼知成均單黃景源。兼知春秋單李壽咸。
정조 1년
兵批。兼判書蔡濟恭試官進。參判金華鎭呈辭受由。參議金文淳未肅拜。參知趙英鎭入直進。同副承旨李鎭衡進。副司直李獻慶。
정조 1년
李鎭衡。以都摠府言啓曰。內中日。已爲畢試。而景福宮中日。兵曹堂上。無進參之員。日勢向晩。不得爲之之意。敢啓。傳曰。知道。
정조 1년
鄭民始。以宗簿寺官員。以提調意啓曰。國朝御牒八高祖圖。璿源譜略王妃世譜中草。今已釐正。御覽還下後。譜略則當爲付板入刊。國朝御牒八高祖圖。王妃世譜。亦當正書矣。今月二十四日。當爲封進而取考謄錄。則本寺堂上郞廳校正官。具儀仗。竝陪進于崇政殿。與承旨。請承傳色捧入矣。臣等亦於此日。依此例擧行之意。敢啓。傳曰。知道。
정조 1년
又以景慕宮樂器造成廳言啓曰。本廳郞廳工曹佐郞尹欽烈。移拜永禧殿令。其代。令該曹。卽爲差出。使之察任。何如。傳曰。允。
정조 1년
李鎭衡。以義禁府言啓曰。時囚罪人白鳳周。杖一百收贖。告身盡行追奪。徒三年定配事。照律公事判付內。依允啓下矣。白鳳周杖一百收贖。告身盡行追奪。黃海道黃州牧敬天驛徒三年定配。而以議啓內辭意。具罪目依例發遣府羅將。押送配所。何如。傳曰。允。
정조 1년
丁酉三月二十三日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。上曰。大提學。終不可行公耶。國榮曰。本來情勢。似難膺命矣。上曰。文衡之任。可謂不輕而重矣。國榮曰。然矣。文衡之任。有最重者三。主朝廷辭命。一重也。標式一代文體。二重也。厲學官端士習。三重也。苟非才足以需世。文足以賁治。學足以牖世者。實難當此任。是故如鄭士龍之詞翰。而以過知命之年辭焉。如張維之文學。而以不閑副急之文辭焉。此可見職任之不輕矣。上曰。以責任言之則。古亦難其人矣。國榮讀奏摠府宗簿等草記。上命書判付。仍命退。諸臣以次出。
정조 1년
丁酉三月二十三日巳時。上御尊賢閣。同副承旨入侍時。同副承旨李鎭衡。假注書鄭東浚。記事官林錫喆徐龍輔。以次進伏訖。上曰。忠淸兵使下直乎。鎭衡曰。昨已下直矣。上曰。近日傳命之際。政院書吏及使令。漫不解事。觸處生疎。如此而何以擧行乎。鎭衡曰。全不成樣。可悶矣。上曰。右承旨入來乎。鎭衡曰。入來矣。上曰。方在纂輯廳乎。鎭衡曰。然矣。上曰。大提學黃景源上疏入之。賤臣承命奉入。上命鎭衡讀奏訖。仍命退。承史以次出。
정조 1년
丁酉三月二十三日申時。上御尊賢閣。藥房副提調持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。都監郞廳入來乎。國榮曰。今方來待矣。上曰。同副承旨。與都監郞廳入侍。仍命退。諸臣以次出。
정조 1년
行都承旨洪國榮藥院直。左承旨李亨逵坐直。右承旨鄭民始坐直。左副承旨吳載紹坐。右副承旨徐有防未肅拜。同副承旨李鎭衡坐。注書二員未差。假注書李兢淵藥院直鄭東浚仕直。事變假注書李運彬仕。
정조 1년
李鎭衡啓曰。大提學黃景源。疏批已下。卽爲牌招察任。何如。
정조 1년
傳于李鎭衡曰。三使臣入侍。
정조 1년
傳于李鎭衡曰。大提學。更爲牌招。牌去來勿爲呼望。
정조 1년
又傳于曰。勢難强迫。大提學黃景源。本職今姑許遞。
정조 1년
李鎭衡啓曰。文衡圈點事。命下矣。前大提學黃景源。卽爲牌招。時任大臣九卿。一體牌招。以爲會圈之地。何如。傳曰。允。
정조 1년
傳于李亨逵曰。中官金德瑞。罪目。從當下敎。具枷杻嚴囚東間。今日當開坐。分付當直。
정조 1년
李亨逵啓曰。文衡圈點事。命下矣。政官。牌招開政。何如。傳曰。允。
정조 1년
傳于鄭民始曰。右承旨入侍。
정조 1년
有政。吏批。判書徐命善進。參判沈履之受由在外。參議未差。右承旨鄭民始進。以洪冕浩爲監察。李憲洛爲尙衣主簿。兪彦鎬爲吏曹參議。弘文館大提學單洪樂純。藝文館大提學洪樂純。知成均單洪樂純。兼養賢主簿單吳泰彦。奉常副奉事單鄭道復。
정조 1년
承旨前望單子。以徐有防爲承旨。
정조 1년
李亨逵啓曰。都堂錄爲之事。命下矣。新除授大提學洪樂純。待開門牌招。何如。傳曰。允。
정조 1년
鄭民始。以弘文館言啓曰。本館上番。連日姑降入直。事甚未安。副修撰吳大益。卽爲牌招入直。何如。傳曰。允。
정조 1년
以副修撰吳大益牌招不進罷職傳旨。傳于鄭民始曰。只推。
정조 1년
鄭民始。以賓廳言啓曰。大提學圈點以入。而前大提學黃景源。嫌不自書其名。依前例添書圈點之意。敢啓。傳曰。知道。
정조 1년
李亨逵。以義禁府言啓曰。罪人金德瑞。削去內府名籍。遠地定配事。命下矣。金德瑞慶尙道熊川縣遠地定配。而以傳敎內辭意。具罪目。依例發遣府書吏。押送配所。何如。傳曰。允。
정조 1년
大提學黃景源疏曰。伏以臣伏蒙聖恩。授臣文衡。非臣疪賤所能報稱。伏念臣。猥以庸陋。荷先王知奬之恩。叨玷文衡。適値邦慶。草敎嚴急。不敢辭避。冒承召命。遂參賀禮。而逆賊麟漢趾海。與臣爲仇。誘其私人洪相直。詆臣以初拜文衡。不少逡巡。臣誠屛營引義自列。於今已十有二年矣。旣明年始解文柄。大臣有請出代者。先王下敎曰。文衡相傳之硯。非此人誰可守者。凡六年終不出代。臣每誦先王德音。未嘗不中夜流涕也。今殿下。不知臣才之駑下。復授文衡。臣追惟先王殊知。又何敢不爲殿下而圖其萬一之報乎。然臣聞管子曰。禮義廉恥。是謂四維。四維不張。國乃滅亡。夫人臣無禮無義。無廉無恥。而其國不遂滅亡者。未之有也。臣旣被相直之詆。則文衡不可復玷也。不可復玷而猶冒進。安在其有禮有義有廉有恥也。今殿下。修明德敎。風厲士臣。將有以導其禮義。養其廉恥。而納之四維之內也。豈宜使臣。壞禮義而隤廉恥。以自棄於四維之外哉。臣一身固不足恤。而竊恐朝廷之士。無禮義無廉恥。徒知爵祿之爲重。而不顧去就之節。則其所以傷新化者。不已大乎。召旨之下。無以祗承。冒陳微懇。上瀆宸嚴。伏惟殿下。曲垂鑑諒。亟解臣新授文衡。以靖私義。不勝幸甚。答曰。省疏具悉。以卿宿趼。何用辭爲。旣命堂錄。斯速膺命焉。
정조 1년
丁酉三月二十四日辰時。上御興政堂。謝恩三使臣入侍時。上使李溵。副使徐浩修。書狀吳大益。左副承旨吳載紹。假注書鄭東浚。記事官林錫喆徐龍輔。以次進伏訖。上曰。上使進前。溵進伏。上曰。萬里之行。無恙往返。可幸。溵曰。王靈攸曁。善爲往來。而日月易駛。先大王練事奄過。下情之悲隕。不可言矣。近日日氣不和。聖體。若何。上曰。一樣矣。溵曰。王大妃殿氣候。若何。上曰。一樣矣。溵曰。惠慶宮氣候。若何。上曰。一樣矣。上問浩修曰。昨年何月日。行抵皇城乎。浩修曰。臘月初三日。始到皇京矣。上曰。崇貴官秩。果內閣學士云乎。浩修曰。崇貴蠻人。皇帝待之甚厚。而官秩則果禮部侍郞內閣學士云矣。上曰。請銀備局事。何也。溵曰。自昨年陳賀使。始開路矣。上曰。銀不足惜。一開此路。實有難繼之慮矣。浩修曰。此皆臣等不能操縱譯官之罪矣。上曰。今番賠銀事。皇帝知之乎。浩修曰。賠銀於禮部。則禮部。以謂在爾國道理。固當賠銀。而禮部則皇旨前。不可受云矣。溵曰。以昨年使行時失銀事。前後囚禁者。凡九人。而四人尙今見囚。其中或有致死者云矣。是以臣等入去時。店人。皆閉門不納曰。以汝等之事。許多人命。尙今瘦囚云。而不許容接矣。臣等。乃以待外國人。不當如是之意。累累言及然後。始許留歇矣。溵曰。昨冬方物。白綿紙。自上申飭如何。而到彼之後。開裹見之。則間多行用壯紙之麤劣者。以白綿紙爲衣。此已可駭。又以油紙之未盡乾者封裹。油痕斑爛。殆無全一卷完者。禮部點退。幾乎生頉。雖幸艱辛彌縫。而終有關於國體。不可以事過而置之。當該堂上。罷職。郞廳拿問嚴處。貢人刑推定配。以懲日後。恐不可已矣。上曰。依爲之。出擧條上曰。昨年謝恩使方物看檢該曹堂上及長興庫提調罷職。當該郞廳。拿問嚴處。貢人刑推定配。出榻敎命退。諸臣以次出。
정조 1년
丁酉三月二十四日未時。上御尊賢閣。藥房副提調。持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。國榮讀奏禁府公事。上命書判付。仍命退。諸臣以次出。
정조 1년
丁酉三月二十四日申時。上詣孝明殿。夕上食入侍時。左承旨李亨逵。右承旨鄭民始。左副承旨吳載紹。右副承旨兪彦鎬。假注書鄭東浚。記事官林錫喆徐龍輔。以次侍立。上具練服。出齋殿。詣孝明殿。就板位上。行夕上食。儀註上同上還詣齋殿。承史以次退出。
정조 1년
丁酉三月二十四日申時。上御孝明殿齋殿。右承旨入侍時。右承旨鄭民始。假注書鄭東浚。記事官林錫喆徐龍輔。以次進伏訖。上曰。近日法紀解弛。中官輩放恣無忌。不可言。幾何而不爲景聃乎。命書傳敎曰。中官金德瑞。常時所爲。萬萬放恣。雖同伴中官之言。每每訐訴。以至掖隷之使喚者。必欲訐予。少不愜意。則怨懟之色。達於面目。此等之習。決不可長。若此不已。則他中官。幾何而不爲景聃乎。削去內府名籍。遠地定配。上詣孝明殿。承史以次陪從。
정조 1년
丁酉三月二十四日二更。上御尊賢閣。右承旨入侍時。右承旨鄭民始。假注書鄭東浚。記事官林錫喆徐龍輔。以次進伏訖。上曰。注書出去。承旨前望單子入之。徐有防落點。命書傳敎曰。承旨房仍。命退。承史以次退出。
정조 1년
行都承旨洪國榮藥院直。左承旨李亨逵坐直。右承旨鄭民始坐。左副承旨吳載紹坐。右副承旨徐有防未肅拜。同副承旨李鎭衡坐直。注書二員未差。假注書李兢淵藥院直鄭東浚仕直。事變假注書李運彬仕。
정조 1년
李鎭衡。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 1년
以副修撰吳大益。牌不進罷職傳旨。傳于李鎭衡曰。只推。
정조 1년
傳于李鎭衡曰。召對爲之。
정조 1년
鄭民始。以弘文館言啓曰。本館上番。連日姑降入直。事甚未安。副修撰吳大益。旣有只推之命。卽爲牌招入直。何如。傳曰。允。
정조 1년
李鎭衡。以景慕宮樂器造成廳言啓曰。本廳堂上掌樂院提調鄭弘淳。旣已罷職。其代。令該曹。卽爲差出。使之察任。何如。傳曰。允。
정조 1년
又以弘文館言啓曰。本館上番。連日姑降入直。事甚未安。副修撰吳大益。旣有只推之命。更卽牌招入直。何如。傳曰。允。
정조 1년
又以刑曹言啓曰。貢人嚴刑定配事。命下矣。所當卽爲擧行。而連値齋戒。當該長興庫貢人崔弘起。爲先嚴囚。待無故日嚴刑發配之意。敢啓。傳曰。知道。
정조 1년
又以義禁府言啓曰。首譯申漢楨。邊遠定配事。承傳啓下矣。申漢楨未及上來云。慶尙道梁山郡。邊遠定配。而以承傳內辭意。具罪目。依例發遣府書吏。所到處執捉。仍令押送配所。何如。傳曰。允。
정조 1년
丁酉三月二十五日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。上曰。使行時。公費銀子。旣有定式。而今番加用灣府銀子數。至一千兩之多云。事極可駭矣。國榮曰。公費旣有定式。而如是加用。雖未知其間事狀之如何。而若不嚴禁。則實有無窮之後弊。下詢大臣。嚴明申飭。似好矣。上曰。非但今番。後弊誠可悶矣。上曰。冬至使。何日入來云耶。國榮曰。姑未聞之矣。上曰。使臣之何日入來。問于畿營以奏。賤臣。承命出問。以明日入來之意仰達。上命退。諸臣以次出。
정조 1년
丁酉三月二十五日巳時。上御興政堂。左議政入侍時。左議政金尙喆。同副承旨李鎭衡。假注書鄭東浚。記事官林錫喆徐龍輔。以次進伏訖。尙喆曰。日間聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。若何。上曰。一樣矣。上曰。纂輯冊子。今至何境。尙喆曰。今幾了當。而文字句讀之間。尙多改綴處。而非久當輯成矣。上曰。頒敎文。不必爲要領。則拔之何妨。上曰。注書出去。右議政入侍。存謙進伏。上曰。昨聞關銀所用。幾至九千兩云。此規一出。後弊難杜。何以則好也。尙喆曰。赴燕譯官之公費銀子。節使之行。定以六千兩。別使之行。定以四千五百兩。一委之首譯。無論足不足。不問其出入。就此數。使不得踰越。卽朝家定式也。今番別使首譯。依例所受去者。無他別般公幹。從中任自濫費。及其還來之時。以稅官之未給例需。不許出柵。至有灣府銀子一千兩推移加用之事。此是定式後。數十年來所未有者。此而置之。則日後之弊。有不可勝言。當該首譯。邊遠定配。使衆譯輩。知有國法。更不敢違越之意。嚴明申飭。何如。上曰。依爲之。出擧條尙喆曰。領敦寧。有譜冊節目間稟定事云。後日次對稟定乎。上曰。注書出去。領敦寧入侍。金陽澤進伏。上曰。進前。陽澤曰。近日聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。若何。上曰。一樣矣。陽澤曰。本府譜冊。今當修正。而一經稟定。然後可以擧行矣。考見譜牒前例。則大王宗姓九寸親。異姓六寸親。王后同姓八寸親。異姓五寸親。世子嬪同姓六寸親。異姓三寸親。入錄。且考前例。則式年啓目。王后位。通古今竝稱王后。而及當分編之際。古今各異。庚午式年譜牒。肅廟朝王后三位仁敬王后仁顯王后。先擧尊號諡號。其下書以王后。而仁元王后列書尊號。其下書以大王大妃殿下。是則先朝。奉侍長樂之故。以其時稱號書之。因此而不同。上曰。然矣。陽澤曰。當此式年。王大妃譜牒修正時。殿下今方奉侍東朝。書錄之際。何以書之乎。上曰。依前例書之。可也。陽澤曰。卽今御覽啓目。與譜冊有異。惠嬪宮。當以惠慶宮書之乎。上曰。依稟爲之。陽澤曰。王后王妃嬪宮。分編列書之際。必先奉大王位世子位而書之。古例如此矣。惠慶宮位編書凡例。此是譜冊與啓目差異。位號。當何以書之乎。上曰。舊譜法例。未知。何如。陽澤曰。先大王子孫錄前例。先以世子位書之。亦書諡號。而第二行。以惠嬪書之矣。上曰。然則依此例書之。可也。而昨年稱惠慶宮。卽如稱毓祥宮例。非加上尊號也。卽宮號也。一依譜冊例爲之。可也。上曰。御帖幾卷乎。陽澤曰。一冊奉安於敦寧府譜閣。一冊奉安於北漢矣。上曰。如璿源譜略乎。陽澤曰。然矣。而臣以此事。欲爲稟定者久矣。而登筵無路。故今始仰達矣。尙喆曰。纂輯之役。旣承時原任大臣會議之敎矣。領府事。亦當自明日入來矣。上曰。依爲之。命大臣先退。上曰。注書出去。江華留守金鍾秀入侍。鍾秀進伏。上曰。聞卿有脚病。今則。何如。鍾秀曰。區區賤疾。今幾差完矣。上曰。江都之弊瘼多乎。鍾秀曰。流來舊弊。不可毛擧。而略有筵稟者及議于廟堂者矣。鍾秀曰。司僕寺。以本府北一場。還屬本寺牧馬事。草記蒙允矣。臣敢考前後文跡。躬審其地。則多有不便於馬政。有害於民情之端。還屬放牧一款。更令本寺與本府。從長商確後。稟定似好矣。出擧條上曰。依爲之。鍾秀曰。以北一場事言之。爲利於民甚博。肅廟朝故相閔鎭遠。以許給本府之意陳達。亦皆請得矣。壬戌年間。司僕寺。以養馬場爲名。更爲推還矣。比近謙賊。以水原物相換。其恣橫勢焰。不問可知。而今則司僕寺。又爲還推。其問事端。爲害於民者甚多。初旣許民耕食。末乃復屬於司僕。中間入於宮房。而畢竟復入於司僕。大抵司僕之濫稅。有甚於宮房。其在救弊之道。不可不一番議定。故今此仰達矣。上曰。江都風俗何如。而文才武藝。孰爲多焉。鍾秀曰。風俗不至乖離。而雖在京都咫尺之地。儒雅則不足。武技則多至千餘人矣。上曰。江都自古用武之地也。文武旣難兼致。則武士之多。亦不妨矣。上曰。民戶幾何。鍾秀曰。萬餘戶矣。上曰。城址大於都城乎。鍾秀曰。南北二三十里。東西六七十里矣。上曰。纂輯之役垂訖。而多有改綴處云。見之乎。鍾秀曰。臣所作厚謙恒烈斷。略有一二字改綴矣。命退。諸臣以次退出。
정조 1년
丁酉三月二十五日未時。上御尊賢閣。藥房副提調。持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。俄聞大臣之言。纂輯之役。幾至成就云。冊子果無未盡處耶。國榮曰。臣姑未見其冊子。而此是傳之萬世。金石不刊之書也。不可不十分詳審。務盡謹嚴之體矣。上曰。然矣。卿亦一番詳見。可也。仍命退。諸臣以次出。
정조 1년
丁酉三月二十五日申時。上御興政堂。召對入侍時。參贊官李亨逵。侍讀官李在學朴在源。假注書鄭東浚。記事官林錫喆徐龍輔。進伏訖。在學進講史記評林黃帝本紀。自黃帝者。止是爲帝顓頊也。在源。講自帝顓頊高陽者。止是爲帝堯訖。上讀自黃帝者。止是爲帝舜訖。在學曰。黃帝本紀。文隨世高。而循齊敦敏聰明三件事。不過日用間事爲。而聖人之德。於是焉至矣盡矣。司馬遷循序書之者。足爲範於後世故也。伏願殿下。於斯三者體念焉。在源曰。司馬遷。贊黃帝之德曰。幼而徇齊。長而敦敏。成而聰明。大凡世人。以聖人之事。爲高遠難行。此乃古今人通患。惟此三者。特不過日用應行之事。元非高遠不可行者。若體認此義。力行不已。則可至聖人地位。伏願深加體念焉。上曰。上下番文義俱好矣。亨逵曰。上下番已陳。別無可陳矣。上曰。生而神靈。自初生時神靈云乎。在學曰。似然矣。上曰。執中兩端。用其中於民。中旣在我。則何以用其中於民也。在源曰。推而用之矣。命玉堂先退。上曰。左議政入侍。江華留守入侍。出榻敎左議政金尙喆。江華留守金鍾秀進伏。上曰。左相進前。尙喆進伏。尙喆曰。日間聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。上曰。纂輯之役。今旣垂訖。且諸堂畢至。宜十分刪正。雖字句之間。如有未妥處。則卽使所撰人改之。可也。尙喆曰。方隨處刪正。而似於數日內。可以告訖矣。上謂鍾秀曰。纂輯冊子。今幾告成。而卿旣上來。與纂輯諸堂。相議刪正。可也。鍾秀曰。臣旣上來。當與諸堂。詳爲刪正。而今則冊子將成。義理大明。伏不勝欣幸之至矣。鍾秀曰。日昨已有筵達。而司僕寺。以本府北一場。還屬本府牧馬事。草記蒙允矣。臣取考前後文跡。躬審其地。則多有不便於馬政。有害於民情之端。還屬放牧一款。更令本寺與本府。從長商確後。稟處。似好矣。上曰。依爲之。出擧條命退。諸臣以次出。
정조 1년
丁酉三月二十五日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上曰。今適從容。欲聞卿文義矣。仍命讀二程全書。上曰。文義陳之。國榮曰。今此進講之說。何莫非人君師法之方。而其言君道曰。以至誠仁愛爲本。以求賢育材爲先等語。尤甚緊切。蓋人君。以至誠仁愛爲本。然後萬民。咸被其澤。而無一物不得其所矣。以求賢育材爲先。然後群彦。列于庶官。而無一事不得其宜矣。於是乎四方悅服。而衆心成城。百度俱貞而聲敎訖海。在昔堯舜之所以治。文武之所以興。究其本則不過如此而已矣。今殿下。若能以至誠仁愛爲本。求賢育材爲先。則熙皞之治。棫樸之化。可復見於今日。伏願殿下。深留聖意焉。上曰。所奏好矣。可不體念乎。仍命退。諸臣以次出。
정조 1년
行都承旨洪國榮藥院直。左承旨李亨逵坐直。右承旨鄭民始坐直。左副承旨吳載紹坐。右副承旨徐有防坐。同副承旨李鎭衡坐。注書二員未差。假注書李兢淵藥院直鄭東浚仕。事變假注書李運彬仕。
정조 1년
鄭民始啓曰。大提學洪樂純。堂錄命下之後。不卽擧行。事甚未安。卽爲牌招。何如。傳曰。允。
정조 1년
傳于李鎭衡曰。騎馬三匹立之。史官一員待命。
정조 1년
傳于李亨逵曰。右承旨入侍。
정조 1년
傳于李亨逵曰。二十九日孝明殿親祭相値。次對。明日爲之。
정조 1년
又傳曰。近日次對。兩司長官。每不備員。許久闕啓。事甚未安。大司諫金尙集。與呈辭都憲鄭晩淳。一體改差。明日政差出。待下批牌招。同參次對。
정조 1년
徐有防。以兵曹言啓曰。今三月二十七日。祿都目政事爲之之意。敢啓。傳曰。知道。
정조 1년
丁酉三月二十六日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。國榮曰。暵乾之餘。今此始雨。誠可幸甚。上曰。果有霈然之意否。國榮曰。似將霈然矣。上命奏公事。國榮曰。連値齋戒。久停講筵。殊甚可悶。今日晝講之命。下情不勝欣幸矣。此後則。雖於講筵停輟之時。特命召對。晉接儒臣。討論古史。似有所益矣。上曰。卿言好矣。國榮曰。晦日次對。以親祭相値。將不得爲之云。無故日進定。似好矣。上曰。明日爲之無妨耶。國榮曰。然矣。上曰。將下敎矣。仍命退。諸臣以次出。
정조 1년
丁酉三月二十六日巳時。上御興政堂。召對入侍時。參贊官吳載紹。侍讀官李在學朴在源。假注書鄭東浚。記事官林錫喆徐龍輔。以次進伏訖。在學進講史記評林帝堯本紀。自帝堯者放勳。止是爲帝舜。煥之。讀自虞舜者。止姓姫氏訖。上讀自帝堯者放勳。至棄爲周姓姫氏訖。在學曰。唐堯聖德。別無一二字拈出可論者。若論其爲治。用功極致處。則一敬字爲大頭顱。始曰。敬順昊天。又曰。敬授人時。又曰。敬道日出。又曰。敬致。又曰。敬道日入。堯典欽明文思之欽字。又與敬字同義。司馬遷之以敬字贊堯。大有意義。此非但爲學者之大肯綮。人君凡於政令施爲之間。一以敬字做出。則於爲治何有。煥之曰。帝堯巍巍蕩蕩之德。亦非別仵事也。專由於不驕二字。以堯舜之德。不能獨運於上。設官分職。然後乃無爲而治也。蓋君之有臣隣。猶人之有股肱。但爲治之得失。專在於用賢用不賢之間。可不愼哉。上曰。上下番文義。俱好矣。載紹曰。臣素昧於史記。而別無文義之可陳矣。上曰。旣曰。烝烝乂不格姦。則至如浚井塗廩之擧。言甚逕庭。雖未至於丕變。應不知浚井矣。上曰。召對冊子。問議于領事乎。在學曰。領事未及入來。故未及問議矣。上曰。外間有史記好吐乎。在源曰。或有史纂之懸吐而未見史記之懸吐矣。命退。諸臣以次出。
정조 1년
丁酉三月二十六日午時。上詣孝明殿。行晝茶禮入侍時。左承旨李亨逵。左副承旨吳載紹。同副承旨李鎭衡。假注書鄭東浚。記事官林錫喆徐龍輔。以次陪進。上具練服。出齋殿。詣孝明殿。就板位上。親行晝茶禮。儀註上同上還詣齋殿。承史以次退出。
정조 1년
丁酉三月二十六日未時。上御尊賢閣。右承旨入侍時。右承旨鄭民始。假注書鄭東浚。記事官林錫喆徐龍輔。以次進伏訖。上曰。注書出去政院。草榜如有來到者。持入。賤臣還奏曰。未及坼榜云矣。上曰。俄者下敎。不過政院草榜。使史官持入。今不待史官出去。直入差備。問其委折以來。賤臣還奏曰。自前若有入榜之下敎。則有直入差備之例云矣。命退。承史以次退出。
정조 1년
丁酉三月二十六日申時。上御尊賢閣。藥房副提調。持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。國榮。讀奏狀啓訖。上命退。諸臣以次出。
정조 1년
丁酉三月二十六日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上曰。今日之雨。終不霈然矣。國榮曰。雖未霈然。姑無開霽之意矣。上曰。次對時。兩司長官之入參。例也而近來。則每不備員。此亦不可不申飭矣。國榮曰。臺諫任耳目之責。固當頻頻引接。問以得失。使上下無間。情志交孚。而近例。則只於次對及法講外。無入侍之規。已非耳目相須之意。而況於次對朝講之時。亦或有不得備員之弊。此豈使諫官。隨事陳規。補闕拾遺之道乎。此誠可悶矣。上曰。然矣。國榮。讀奏吏曹草記訖。上命退。諸臣以次出。
정조 1년
丁酉三月二十六日酉時。上御興政堂。召對入侍時。參贊官鄭民始。侍讀官朴宗來沈煥之。假注書鄭東浚。記事官林錫喆徐龍輔。以次進伏訖。宗來。進講史記評林夏禹本紀。自夏禹名曰。文命。至導荷澤被明都。煥之。講自其土壤。止不距朕行訖。上讀自夏禹名曰。文命。止思贊道哉訖。宗來曰。舜殛鯀於羽山。又使禹治水。蓋聖人用賢去不賢之意此可見矣。禹乃傷前功之不成。乃勞心焦思。居外十三年。告厥成功。舜之授禹。禹之承舜。於此可見矣。煥之曰。本紀有曰。其德不違。其仁可親。其言可信。聲爲律身爲度。稱以出。此蓋聖人日用間事也。伏願聖上。於斯六件上。力行焉則。何患乎唐虞之治乎。上曰。上下番文義俱好矣。民始曰。治水之後。禮樂刑政。皆可修矣。而先鮮食艱食者。所以制民産後敎之意也。上曰。日已暮。玉堂先退。命書傳敎曰。雖是一闕之中。試所與番次。各自不同。則畢榜之前。先卽出去。以致召對時玉堂之不備出番。上下番玉堂。一倂從重推考。今日以齋日。欲行召對。則職在經幄。移時而始乃詣閣。暝色已出。句讀莫辯。殊非勤講之本意。入侍玉堂。亦爲從重推考。仍命退。承史以次出。
정조 1년
行都承旨洪國榮藥院直。左承旨李亨逵坐直。藥院直。右承旨鄭民始坐。左副承旨吳載紹坐。右副承旨徐有防坐直。同副承旨李鎭衡坐。注書二員未差。假注書李兢淵藥院直鄭東浚仕直。事變假注書李運彬仕。
정조 1년
以香室受押單子。傳于李鎭衡曰。孝明殿親押。
정조 1년
李鎭衡啓曰。大提學洪樂純。連日違召。尙不出肅。卽爲牌招察任。何如。傳曰。允。
정조 1년
傳于徐有防曰。晝講時刻。以辰初初刻爲之。兼行次對。
정조 1년
傳于李鎭衡曰。右承旨牌招。
정조 1년
徐有防啓曰。今日政。兩司長官。待下批牌招事。命下矣。諫院呈告人員。一體牌招。何如。傳曰。允。
정조 1년
又啓曰。右邊捕盜大將李敬懋。罷職事。命下矣。未及出代之前。有他邊大將兼察之例。何以爲之。敢稟。傳曰。左大將兼察。
정조 1년
又啓曰。右邊捕盜大將。以左邊捕盜大將。兼察事。命下矣。左邊捕盜大將張志恒。卽爲牌招。以爲聽傳敎之地。何如。傳曰。允。
정조 1년
有政。吏批。行判書徐命善進。參判沈履之受由在外。參議兪彦鎬病。左副承旨吳載紹進。以成天柱爲大司憲。李義翊爲大司諫。沈有鎭爲副修撰。李獻慶爲兵曹參議。贈吏曹判書李相伯。贈贊成例兼。贈吏曹參判李齊杜。贈吏曹判書例兼。贈左承旨李敏厚。贈吏曹參判例兼。判敦寧李廷喆三代追贈。
정조 1년
兵批。兼判書蔡濟恭進。參判金華鎭三度呈辭入啓。參議未差。參知趙英鎭入直進。左副承旨吳載紹進。兵批啓曰。訓鍊正。今當差出。而擬望之人乏少。以二望擬入。而外任竝擬。何如。傳曰。允。以黃景源爲知事。鄭好仁嚴璹爲同知。安川君烓爲都摠管。具明謙爲宣傳官。高信謙爲羽林將。孫相龍爲五衛將。李致福爲昌德將。具純爲訓鍊正。李殷昌成致鳳爲武兼。李昌培爲宣傳官。張翼雲爲昌慶將。同知單趙廷藺。僉知三單趙雲慶申大億金道煥。司直鄭晩淳金尙集金宗海爲加背梁萬戶。姜翼齊爲江原監營中軍。
정조 1년
吏曹口傳政事。以趙英鎭爲兵曹參議。李獻慶爲兵曹參知。
정조 1년
以司諫朴天衡。獻納李昌漢。正言安廷玹李敬一。牌不進罷職傳旨。傳于吳載紹曰。只推。
정조 1년
傳于李鎭衡曰。右承旨。與工曹判書入侍。
정조 1년
兵曹口傳政事。右邊捕盜大將李漢膺李國賢柳鎭夏。禁別將柳鎭夏李邦綏李昌運。
정조 1년
以捕盜大將禁軍別將望筒。傳于徐有防曰。姑勿出代。
정조 1년
傳于李亨逵曰。使臣入侍。
정조 1년
全羅監司李普行狀啓。四月令進上物種中。秀魚卵乾烏賊魚。節候尙早。限內不得封進。惶恐待罪。傳于吳載紹曰。勿待罪事。回諭。
정조 1년
黃海監司李性源狀啓。金得京等渰死事。傳于吳載紹曰。令本道。恤典擧行。
정조 1년
徐有防。以戶曹言啓曰。眞殿及報春門外齋室於義本宮。依定式。參議臣宋載經。與佐郞臣徐琢修。工曹判書臣具允鈺。佐郞臣李觀城。進詣奉審。則於義本宮樂善齋。雨漏四庫。啓慶軒薍簾破備。雨漏庫庫。分付各該司。使之卽速修改。亦令本曹郞廳。監董擧行。何如。傳曰。允。
정조 1년
又以兵曹言啓曰。今三月二十三日。西部居良人劉春三稱名漢。興化門內午正鼓。無端來撃。故推問其委折。則因一微事。有此駭妄之擧。事極痛惡。爲先移送秋曹。以爲照律科治之地。而當該守門將金禹鼎。亦難免不能檢飭之責。令該府。拿問處之。何如。傳曰。允。初則以爲自外入來。欲飭兵判。聞兵判所奏。非是門禁之蕩然云。而至於縱令撃鼓。趁不禁戢。該曹亦難免不能檢察之失。當該堂郞。從重推考。
정조 1년
又以刑曹言啓曰。因兵曹啓辭。劉春三爲名漢。興化門內午正鼓。無端來撃。照律科治事。命下矣。推問其委折。則渠以閭家廊底入接使喚之人。潛奸其主家女兒。而厥女父母。欲爲亂打。故果爲鳴鼓云。渠之所犯。固已不輕。而乃敢以此肆然鳴鼓。情狀尤極痛駭。所當依先朝受敎。嚴刑充軍。而纔經大祭誓戒。待無故日擧行之意。敢啓。傳曰。知道。
정조 1년
又以禁府言啓曰。因兵曹啓辭。當該守門將金禹鼎。令該府。拿問處之事允下矣。金禹鼎。今方待命。卽爲拿囚之意。敢啓。傳曰。知道。
정조 1년
又以訓鍊都監言啓曰。依下敎罪人孫大俊。從重決棍十五度之意。敢啓。傳曰。知道。
정조 1년
丁酉三月二十七日。兼春秋洪光一。
정조 1년
禁府啓目。文天球。照律。何如。傳曰。依允。
정조 1년
禁府啓目。咸安前郡守李潤慶。壬辰逋反各穀一百四十六石零。合新舊逋反各穀三萬一千九百七十六石零。問目內辭緣。泛稱遲晩。議處。何如。傳曰。依已決折他囚照律後。卽爲放送草記爲良如敎。
정조 1년
丁酉三月二十七日卯時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。國榮。讀奏兵曹等草記。上命書判付。上曰。政官入來乎。國榮曰。方開政矣。上曰。政望捧入。賤臣承命奉進。上落點。仍命退。諸臣以次出。
정조 1년
丁酉三月二十七日午時。上詣孝明殿。親行晝茶禮入侍時。左承旨李亨逵。右副承旨徐有防。同副承旨李鎭衡。假注書鄭東浚。記事官林錫喆徐龍輔。以次陪進。上具練服。出齋殿。詣孝明殿。就板位上。親行晝茶禮。儀註上同上還詣齋殿。承史以次退出。
정조 1년
丁酉三月二十七日申時。上御尊賢閣。藥房副提調。持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。國榮。讀奏捕將望。上命退。諸臣以次出。
정조 1년
丁酉三月二十七日申時。上御興政堂。使臣入侍時。冬至副使鄭好仁。右副承旨徐有防。假注書鄭東浚。記事官林錫喆徐龍輔。以次進伏訖。上曰。使臣進前。好仁進伏。上曰。善爲往返。而上使亦無恙出來乎。好仁曰。王靈攸曁。善爲往還。而上使方在罪中。故尙在門外矣。上曰。冬至使出來時。則無門稅難便之端乎。好仁曰。然矣。上曰。譯官輩。無負債之人乎。好仁曰。略有負債人云矣。好仁曰。歲幣方物。自上前後申飭何如。而封裹等節。固當另加檢察。而今番則封裹油芚。萬萬寒心。着油未乾。以致滲透于內。大小好紙。問多班黃。實有生頉之慮。故雖以補紙。張張相換。僅爲彌縫。當初該曹之不善檢飭。若是苟充者。誠極駭然矣。入闕之後。始聞謝恩使。亦以此提奏。處分已下云。而方物之無弊運納。專係油芚。不可少忽者。故敢此仰達矣。上曰。以此出擧條。嚴飭。可也。出擧條命退。諸臣以次出。
정조 1년
丁酉三月二十七日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上曰。予於經用。務盡省費之方。而一年所入。不能支一年之用。何以則好耶。國榮曰。古者三年耕餘一年之食。九年耕餘三年之食。或有水旱災荒。賴此爲備。是故。國無六年之畜曰。急。國無三年之畜曰。國非其國。方今國無一年之畜。又有新不繼舊之患。言念國計。可謂罔涯。至於昨今年。則連有事故。其所匱乏。雖其勢也。而若此不已。則實有無窮之慮。凡諸浮費。一切減省。然後經費可紓。而國可以爲國矣。上曰。專事省費之外。果無他道矣。仍命退。諸臣以次出。
정조 1년
行都承旨洪國榮藥院直。左承旨李亨逵坐直。右承旨鄭民始坐直。左副承旨吳載紹坐。右副承旨徐有防坐。同副承旨李鎭衡坐。注書二員未差。假注書李兢淵藥院直鄭東浚仕直。事變假注書李運彬仕。
정조 1년
鄭民始。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 1년
鄭民始啓曰。大提學洪樂純。連日違召。尙不出肅。事甚未安。卽爲牌招。何如。傳曰。允。
정조 1년
李亨逵啓曰。明日傳香。禮房承旨。當爲齋宿。而右承旨鄭民始。以式暇不爲仕進。卽爲牌招。何如。傳曰。允。
정조 1년
吏曹口傳政事。錦城尉單朴明源。
정조 1년
兵曹口傳政事。副司直鄭弘淳。
정조 1년
傳于李亨逵曰。大提學上疏入之。
정조 1년
李鎭衡。以弘文館言啓曰。召對時進講史記評林。抄出篇目。問議領事事。命下矣。就議于領事處。可合篇目。抄出別書以入之意。敢啓。傳曰。知道。
정조 1년
鄭民始。以宗簿寺官員。以提調意啓曰。璿源譜略。開刊印出。旣已粧䌙矣。進上日字。令日官推擇。則今月二十九日爲吉云。以此日。本寺堂上郞廳校正官。具儀仗。陪進崇政殿。與承旨。請承傳色。捧入國朝御牒及八高祖圖王妃世譜。亦爲正書矣。一體陪進。御覽還下後。以爲鱗次奉安于五處璿閣之意。敢啓。傳曰。知道。旣建奎章閣。當爲奉安譜略。明日內入御覽後。本寺堂郞具儀伏。與本閣堂郞。進詣奎章閣。奉安於奉謨堂事。知委擧行。此後依此定式遵行。奉安日字。以開月初推擇。令本閣草記。
정조 1년
李亨逵。以戶曹言啓曰。永陵表石前後面。印出粧簇以入之意。敢啓。傳曰。知道。
정조 1년
又以戶曹言啓曰。永陵碑閣營建之役。今已完畢之意。敢啓。傳曰。知道。
정조 1년
徐有防。以御營廳言啓曰。本廳字內興仁門北邊駝駱山近處。體城頹毁處。修築事。前已啓下矣。明日爲始。修築之意。敢啓。傳曰。知道。
정조 1년
李鎭衡。以義禁府言啓曰。時囚罪人李潤慶原情公事判付內。依已決折。他囚照律後。卽爲放送草記事。啓下矣。取考律文。則續大典倉庫條。虧欠米七十石以上。該官削職。永勿敍用事。載在。李潤慶。依續大典。削職永勿敍用。放送之意。敢啓。傳曰。知道。
정조 1년
丁酉三月二十八日卯時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。上命讀奏公事。仍命書判付。國榮曰。今番永陵碑役。以不設都監之故。省費甚多矣。上曰。然矣。國榮曰。前戶判及錦城尉。飭已施。宜有收敍之道矣。上曰。予欲下敎而未果矣。上曰。前判書鄭弘淳。前提調朴明源。卽爲敍用。口傳付軍職出榻敎上曰。大臣入來於纂輯廳乎。注書知入。賤臣承命出問。還奏曰。左右相。俄已入來云矣。上命退。諸臣以次出。
정조 1년
丁酉三月二十八日辰時。上御興政堂。召對入侍時。參贊官徐有防。侍讀官朴在源。檢討官沈煥之。假注書李兢淵。記事官林錫喆徐龍輔。以次進伏訖。在源。進讀夏禹本記。自禹自冀州始。止天下於是太平治。煥之。進讀。自皐陶作士。止是爲夏后帝啓。上親讀一遍訖。在源曰。夏禹平水土之功。至矣大矣。夫子曰。微禹。吾其魚。若論其平水時得力處。則不過在一勤字。手足腁胝。八年居外。兒啼不窺家。於此可驗勤勞之德。尙書贊禹之德曰。克勤于邦。克儉于家。人君若以勤儉爲治。則可以竝禹之德。伏望留念焉。上曰。所奏好矣。煥之曰。堯舜治平之世。乃有鴻水之災。禹以治之。此殆若天之使禹著其績于天下。以成其爲君之大德也。今我殿下。新承至大至艱之業於重熙累洽之餘。毋遑曰。已安而暫忘其危。毋或曰。已治而常慮其亂。視今之世。若鴻水之時。以大禹之心。爲殿下之心。克儉克勤。懋成一世之治。如大禹之底績于治水。則國家幸甚。上曰。下番所陳亦好矣。有防曰。上下番。已陳文義。別無更達者矣。上命儒臣先退。命書傳敎曰。冬至正使。旣已敍用。其令入侍。上曰。左右相入侍。賤臣。承命召入左議政金尙喆。右議政鄭存謙。進前曰。日間聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。上曰。纂輯冊子。已盡正書乎。尙喆曰。然矣。上曰。纂輯堂上。如有入來者。持冊子入侍。兵曹判書蔡濟恭。江華留守金鍾秀。進前。上曰。奉朝賀入侍。賤臣承命召入。奉朝賀金致仁。進前問候訖。尙喆曰。入侍坐次。奉朝賀則宜以東爲上云。而臣意。則以西爲上似宜。故終未能決定矣。上曰。奉朝賀之見。似是矣。尙喆曰。然則此後坐次。以此爲定矣。上曰。纂輯冊子。奉朝賀盡見乎。致仁曰。幾盡見之矣。上曰。有付籤處乎。致仁曰。略有誤字。而別無可改處矣。尙喆曰。冊子一經睿覽後。始可以刊印矣。上曰。闡義昭鑑及文獻備考。刊進時箚子及箋文。前例考見乎。尙喆曰。文獻備考箋文。則時任爲班首。闡義昭鑑箚子。則原任爲班首矣。上曰。今亦依此例。箋文則左相爲班首。箚子則奉朝賀爲班首。好矣。致仁曰。臣於朝廷之事。旣不敢干涉。則首書於進箚諸臣之列。事甚未安矣。上曰。卿言過矣。上曰。箋文何時入之。致仁曰。進冊時。當兼進箋文矣。上曰。箚子。明當入之耶。尙喆曰。然矣。而箚子批答前。或有御筆書下之例矣。上曰。冊子旣成。而此是傳示來後之書。則雖字句之間。不可不十分詳審矣。存謙曰。聖敎允當矣。此是百世永垂之書。故編摩之際。務盡愼重之道。以成謹嚴之體矣。上命奉朝賀左右相纂輯堂上先退。上曰。錦城尉入侍。賤臣承命召入。錦城尉朴明源。進前問候訖。上曰。無事往來乎。明源曰。幸賴王靈。無事往返。而歲月已邁。孝明殿練祀奄過。伏想聖慕。益復廓然矣。上曰。向以白綿紙事罷職。故未卽相見矣。明源曰。臣於常時。不能檢飭。幾至生事之境。不勝惶悚矣。上曰。靉陽事果是的報乎。明源曰。靉陽門內。有閑廣之地。土飫可居。故有所云云。而瀋陽將軍。持難云矣。上曰。若然。則將退柵耶。明源曰。此議若成。則似當退柵。而姑未知皇帝之意如何云矣。上曰。卿旣入闕。進參於孝明殿晝茶禮。可也。命退。諸臣以次出。
정조 1년
丁酉三月二十八日申時。上御尊賢閣。藥房副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。國榮讀奏大提學洪樂純上疏。上曰。文衡之疏甚善作矣。國榮讀奏公事訖。上命退。諸臣以次出。
정조 1년
丁酉三月二十八日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上曰。纂輯冊子。明當陪進云耶。國榮曰。然矣。上曰。明日親押後。將親受矣。國榮曰。親押處所。以何處爲之乎。上曰。當依前以崇政殿月臺爲之矣。上曰。右承旨入侍。右承旨鄭民始進前。上曰。冊子皆已校正乎。民始曰。已盡校正矣。上謂國榮曰。冊子。出去詳見。可也。仍命先退。上曰。黃景源所撰明義錄拔文持入。賤臣。承命奉進。上命讀奏。上曰。此文多有未盡處。使之改撰。好矣。民始讀奏宗簿寺草記。上命書判付。上曰。宗簿郞廳及奎章閣司卷。卽爲發牌。使之聽傳敎。賤臣承命出傳。上曰。闡義昭鑑持入。賤臣。承命奉進。上命讀奏箋文。上又親覽訖。上曰。箋文可謂善作。而冊子凡例。則明義錄。勝於昭鑑矣。民始曰。然矣。上曰。明日親押後。明義錄。自纂輯廳陪進。璿源譜略。自差備門陪往事。分付。仍命退。諸臣以次出。
정조 1년
行都承旨洪國榮藥院直。左承旨李亨逵齋直。右承旨鄭民始齋宿。左副承旨吳載紹齋宿。右副承旨徐有防齋宿。同副承旨李鎭衡齋直。注書二員未差。假注書李兢淵藥院直鄭東浚仕直。事變假注書李運彬仕。
정조 1년
以香室夏享大祭受押單子。傳于鄭民始曰。孝明殿。親押親祭。
정조 1년
傳于李鎭衡曰。左相入侍。
정조 1년
鄭民始。以宗簿寺官員。以提調意啓曰。璿源譜略。今已修正進上矣。頒賜件。依例收聚。改張還給之意。敢啓。傳曰。知道。